उन्होंने इस प्रेस कॉन्फ़्रेंस में मौजूद फ़िल्म की हीरोइन कटरीना कैफ़ पर जमकर चुटकी ली.आमिर ख़ान के मुताबिक़ वो सलमान ख़ान और कटरीना को एक साथ देखना चाहते हैं. उन्होंने कहा, "मैं दोनों को असल ज़िंदगी में भी साथ देखना चाहता हूं लेकिन मेरी तमन्ना का कोई मतलब ही नहीं."इस पर कटरीना कैफ़ ने कहा, "काश मेरे पास इस बात का कोई ज़बरदस्त जवाब होता. मैं निरुत्तर हूं. काश मैं कुछ कह पाती."आमिर ख़ान इस समारोह में देर से पहुंचे थे. क्योंकि वो वानखेड़े स्टेडियम में सचिन तेंदुलकर की बैटिंग देखने के लिए मौजूद थे.कटरीना ने कहा, "आमिर के साथ मैंने धूम-3 में रोमांस किया है. लेकिन मैं उन्हें 10 में से 9 नंबर दूंगी. क्योंकि साफ़ ज़ाहिर है उन्हें मुझसे ज़्यादा सचिन तेंदुलकर से प्यार है. इसलिए मैंने उनका एक नंबर काट लिया."(कटरीना बनीं 'सबसे सेक्सी')'धूम-3' का टाइटल ट्रैक 'धूम मचा ले' भी गुरूवार को लॉन्च हुआ.कटरीना ने इस बारे में कहा, "इस गाने को भव्य तरीके से फ़िल्माया गया है. मुझे इसके लिए कड़ी तैयारी करनी पड़ी."कुछ महीनों पहले रणबीर कपूर और कटरीना कैफ़ के फ़ोटो इंटरनेट पर लीक होने से मचे हंगामे के बाद रणबीर कपूर ने तो इस बारे में मीडिया से बात करके अपना पक्ष रखा था लेकिन कटरीना कैफ़ ने पहली बार सार्वजनिक रूप से इस पर पत्रकारों से बात की.मीडिया ने जब इस बारे में कटरीना से पूछा तो उन्होंने कहा, "हां, इस मुद्दे पर मैं उस वक़्त हताश और निराश थी. मुझे ठेस पहुंची थी. मेरी मीडिया से कोई दुश्मनी नहीं है और मैं उनके काम की इज़्ज़त करती हूं लेकिन इस घटना से मुझे धक्का पहुंचा था."जब उनसे पूछा गया कि रणबीर कपूर ने तो इस मामले को बेहद सहज रूप से लिया था तो वो क्यों इतनी हताश हुईं. इस पर कटरीना ने कहा, "हर मामले में लोगों का नज़रिया अलग-अलग होता है. किसी समस्या पर एक पुरुष का सोचने का तरीका अलग होता है और महिला का अलग."कटरीना ने कहा कि बात अगर फ़िल्म प्रमोशन की हो तो मीडिया का कवरेज समझा जा सकता है. लेकिन जब को ई फ़िल्म स्टार छुट्टी पर या अपनी निजी यात्रा पर हो तो उसका इस तरह से पीछा करना और फ़ोटो खींचना थोड़ा दुख देता है.फिर माहौल का हल्का बनाने की कोशिश के तहत उन्होंने कहा, "अगली बार ऐसे छुपकर मेरी फ़ोटो खींचनी हो तो कृपया मुझे थोड़ा पहले सूचित करें. ताकि मैं मैचिंग ड्रेस पहन सकूं."कटरीना सलमान ख़ान, शाहरुख़ ख़ान और अब आमिर ख़ान, तीनों के साथ काम कर चुकी हैं.कटरीना ने तीनों ख़ान की तुलना करते हुए कहा, "शाहरुख़ के साथ काम करते हुए मैं सबसे ज़्यादा नर्वस हुई थी. कारण मुझे नहीं पता. मैंने सबसे ज़्यादा सहज सलमान ख़ान के साथ महसूस किया, क्योंकि मैं उनको पहले से जानती थी."बात 'धूम-3' की करें तो इसमें आमिर ख़ान, कटरीना कैफ़, अभिषेक बच्चन और उदय चोपड़ा की मुख्य भूमिका है. फ़िल्म 20 दिसंबर को रिलीज़ हो रही है.(बीबीसी हिन्दी के 



एंड्रॉएड ऐप के लिए 



यहां क्लिक करें. आप हमें 



फ़ेसबुक और 



ट्विटर पर भी फ़ॉलो कर सकते हैं.)